google/wiki40b huggingface dataset:
אליעזר בן נתן

קורות חייו

על קורות חייו של רבי אליעזר בן נתן ידוע לנו רק מעט, מתוך הנאמר בחיבוריו ובחיבורי תלמידיו. מהתאריכים המצוינים בחיבורו "אבן העזר" אנו למדים כי הוא פעל במחצית הראשונה של המאה ה-12 לספירה. תאריך לידתו משוער בקירוב לשנת ד'תת"נ (1090), ככל הנראה במיינץ שבגרמניה, היכן ששהה ופעל בבגרותו.
כיהן כראש ישיבה באשכנז (גרמניה), ועמד בקשרי מכתבים עם רבי מאיר בן שמואל, עם רבנו תם ועם הרשב"ם, ואף חתם עמהם על תקנות. תקופת מה מחייו אף שהה בבוהמיה.
בילדותו התרחש מסע הצלב הראשון. בעקבותיו הוא חיבר קינות על גזירות תתנ"ו, יוצרות, סליחה ופיוטים. הוא גם כתב ספר על ההיסטוריה של הרדיפות נגד היהודים בעת מסע הצלב. הסופר מביע שנאה רבה לנוצרים שביצעו את הטבח והוא מנסה להתמודד עם השאלה הפילוסופית כיצד התאפשר על ידי האל טבח כה גדול ביהודים. הספר פורסם במאה ה-19 על ידי אהרן ילינק ואחר כך תורגם לגרמנית על ידי אדולף נויבאור.

משפחתו

חותנו היה רבי אליקים בן יוסף ממגנצא (מיינץ), תלמיד חבר של רש"י. בין חתניו ניתן למצוא את רבי שמואל בן נטרונאי (הרשב"ט), ורבי יואל הלוי (אביו של הראבי"ה). ובין קרוביו את ר' שמריה בר' מרדכי, שהיה תלמידו של ר' יצחק בר' אשר הלוי.
נכדו הוא הראבי"ה שהיה גם תלמידו. 
אחיו הוא רבי יהודה בן נתן (הריב"ן).
רבי אשר בן יחיאל (הרא"ש) מייחס את עצמו בחיבורו כצאצא של רבי אלעזר בן נתן, (נכדו או נינו של רבי אליעזר בן נתן, דרך בן בתו) . אולם אפטוביצר טוען שזיהוי זה כנראה אינו נכון.

חיבוריו

חיבורו הגדול הוא "אבן העזר", הקרוי גם "צפנת פענח" (קיצורו של החיבור קרוי "אבן הראשה"). החיבור הודפס לראשונה מכתב יד לאחר 500 שנה, בשנת ה'ש"ע (1610) בפראג. מהדורות נוספות הודפסו לאחר מכן בירושלים (תרע"ה 1915) ובשימלוי שבטרנסילבניה (תרפ"ו 1926) בתוספת הערות והגהות של ראב"ד שימלוי, הרב שלמה זלמן אהרנרייך.
חיבורים נוספים שחיבר הם: "סדור עם פירוש הראב"ן", "קובץ מנהגים", ופירוש למדרש ההלכה "ספרי".
פרופ' אברהם גרוסמן טוען כי החיבור "סידור רבינו שלמה" המיוחס לרבנו שלמה ב"ר שמשון מגרמייזא - חברם של רבותיו של רש"י - חובר אף הוא על ידי רבי אליעזר בן נתן.
רשומות חיפוש הרוחות

רשומות חיפוש הרוחות (בסינית מסורתית: 搜神記; בסינית מפושטת: 搜神记; בפין-יין: sōu shén jì, סוֹאוּ שֶׁן גִ'י) היא אסופה של אגדות, סיפורים קצרים ושמועות על רוחות ותופעות על-טבעיות אחרות. האסופה נערכה בסביבות שנת 350 לספירה, ומיוחסת לגָאן בָּאו, היסטוריון מחצר הקיסר יְוֵּ'אן מגִ'ין, אם כי היוצר אינו מצוין במפורש ביצירה.

חשיבות

הסיפורים ביצירה קצרים ותמציתיים, ואינם רבי רושם, אך השפעתם על הרומנים של הדורות הבאים בסין הייתה גדולה, ויצירות פנטזיה מאוחרות יותר נכתבו באותה צורת הכתיבה, ביניהן "סיפורים משונים מחדרון הפטפוטים" וסיפורי הפלאים של שושלת טאנג. פּוּ סונְגְלִינְג, אשר כתב את "סיפורים משונים מחדרון הפטפוטים", ציין בעצמו כי יצירתו של גָאן בָּאו עולה על יצירתו שלו בהרבה.
לא רק במבנה, אלא אף בשם השפיע הספר על דורות מאוחרים, ולא מעט ספרים כללו בשמם את הביטוי "חיפוש רוחות", ביניהם לפחות שלושה ספרים שנקראו אף הם באותו שם בדיוק - "רשומות חיפוש הרוחות".
חשיבות נוספת טמונה בטענתו של חוּ גֶ'נְחֶנְג: "השגתי את "רשומות חיפוש הרוחות ו"הרשומות המאוחרות של חיפוש הרוחות" וקראתי בהן, וכך הבנתי כי סגולת ג'ין מעוותת וכיליון בבסיסה.", טענה זו מכוונת לכך שפּוּ סונְגְלִינְג ראה בשליטי ג'ין בני משפחת סְה-מָה כתופסי שלטון במרמה אשר מעמדם אינו מוצדק, ומציגה את "רשומות חיפוש הרוחות" כחושפת טפח פוליטי מתקופת שושלת ג'ין.
"רשומות חיפוש הרוחות" תורגמה לאנגלית בשנת 1996, ויצאה לאור בהוצאת סטנפורד.

רקע

פּוּ סונְגְלִינְג היה פקיד ממשלתי אשר בתקופת שושלת ג'ין הגיע למעמד של "שרת קבע ופרש ההתרופפות" - הפקיד שאחראי להתריע על פגמים בהתנהלותו של הקיסר. על פי הכתוב, נפטר אביו בגיל צעיר, ואמו הקנאית ניצלה את הרגע בו קברו את אביו, ודחפה את הפילגש שלו לתוך ארון המתים, והיא נקברה בחיים. כעבור עשר שנים נפטרה אמו, וקברו אותה ביחד עם אביו. וכשפתחו את ארון הקבורה מצאו את הפילגש של אביו שוכבת על גופת אביו מבלי שגופה התקרר. היא עוד המשיכה לחיות מספר שנים לאחר שהוציאו אותה והחזירו אותה לבית. בנוסף מסופר כי אחיו הגדול מת ו"חייו פסקו למספר ימים" ואז שב לחיים. בשל כך גילה פּוּ סונְגְלִינְג משיכה לענייני שדים ורוחות, וכתב את "רשומות חיפוש הרוחות".
"רשומות חיפוש הרוחות" בגירסתה המקורית לא שרדה לימינו, וכפי הנראה אבדה בתקופה שבין שושלת סונג לבין שושלת יואן. הגרסה המוכרת כיום היא תוצאה של איסוף ציטוטים מן היצירה שביצעו דורות מאוחרים, מתוך מקורות כגון "העתקי הספרים של האולם הצפוני", "אוסף הספרות", "המקראות הקיסריות של עידן טָאיְפִּינְג" ו"יער הפנינים של גן הדהארמה".

מבנה היצירה

ב"רשומות סיפור הרוחות" שהגיעו לימינו מתועדים 464 סיפורים ב-20 מגילות. במקור היו ביצירה 30 מגילות. מרבית הסיפורים הם אגדות עם העוסקות במפלצות, פלאים, קדושים דאואיסטיים ומכשפים, אך יש גם ליקוטים של פלאים ומוזרויות מתוך ההיסטוריות הרשמיות של השושלות, עם לא מעט חזרות בעלילות.
סילביה קולרידג'

ביוגרפיה

קולרידג' נולדה בעיר דרג'ילינג שבהודו, שהייתה אז שייכת להודו הבריטית.
בטלוויזיה הופיעה קולרידג' בתוכניות הבאות: סדרת המדע בדיוני "Out of the Unknown", "הגומלים", "פול טמפל", "אוכלי הלוטוס", "The Tomorrow People", סדרת הדרמה "Z-Cars", בסדרה "Public Eye", בדרמה "Sutherland's Law", בסדרה המשטרתית "Dixon of Dock Green", "קו אונידין", "דוקטור הו" (במיני-סדרה "The Seeds of Doom"), "ניצולים", סדרת "Armchair Thriller" (במיני-סדרה "Quiet as a Nun"), בפרק "Gambit as the Croupier" בסדרה "Blake's 7", בסדרה הבלשית "Shoestring", ב-"The Flipside of Dominick Hide", בדרמה "Angels", "רמפול", במחזה "Artemis 81" ובמיני-סדרה "בית קדרות".
השחקן טום בייקר, שגילם את הדוקטור בסדרה "דוקטור הו", הזכיר את קולירידג' בהערות ב-DVD של המיני-סדרה "The Robots of Death", ואמר שהוא התרשם כל כך מהדמות התמהונית שגילמה במיני-סדרה "The Seeds of Doom", והוא הציע למפיק גרהם ויליאמס שהיא תהיה המלווה החדשה של הדוקטור.

חיים אישיים

סילביה קולרידג' נפטרה בלונדון ונקברה בבית הקברות איסט לונדון.
אייר (סקוטלנד)

היסטוריה

אייר נוסדה על ידי ויליאם הראשון, מלך סקוטלנד ב-1205. מאז 1261 התקיימו בעיר ירידים שנתיים. בתקופה ההיא מנתה אוכלוסייתה 1,500 תושבים ופעל בה נמל מרכזי בחוף המערבי של סקוטלנד. בין השנים 1301 – 1312, במהלך מלחמות העצמאות של סקוטלנד, היא נכבשה על ידי אנגליה.
ב-26 באפריל 1315, התכנס באייר הפרלמנט הראשון של סקוטלנד בראשותו של רוברט הראשון, מלך סקוטלנד. מאוחר יותר, בתקופתו של אוליבר קרומוול, שימשה העיר כבסיס וכמבצר לחלק מאנשיו. קרומוול בנה חומה ענקית סביב לאזורים מסוימים בעיר, שאת רובם ניתן עדיין לראות עד היום והם מהווים את מצודת העיר. מגדל סנט ג'ון היה במקור חלק מכנסייה, אך זו נחרבה. כיום המגדל מוגן על ידי תושבי האזור המבוצר במסגרת אגודת ידידים. עם השלמת בנייתם של מחנות צבאיים באזור המצודה ב-1795 החלה להיות במקום נוכחות צבאית קבועה.

גאוגרפיה

אייר היא עיר חוף השוכנת על שפך הנהר אייר. נהר זה נשפך לשפך הנהר קלייד. מחופו של האי אראן הסמוך ניתן לראות ביום בהיר את הקצה הצפוני של צפון אירלנד. רוב השטח סביב לעיר שטוח ומשמש לגידול בקר למשק החלב. מדרום לאייר השטח גבוה יותר מרוב שטחי המחוז. אייר שוכנת כ-55 ק"מ מדרום-מערב לגלאזגו.

כלכלה

כלכלת אייר פרחה במשך השנים בעיקר בשל סמיכותה של העיר לנהר אייר. ספינות שנבנו על שפך הנהר במאה ה-18 שיפרו את כלכלת העיר. בין השנים 1833 – 1901, נבנו 143 ספינות ודוברות על ידי חברת בניית הספינות של סמואל ב, נייט. ב-1960 הופסקה עבודת תיקוני הספינות באייר כאשר החברה העביר את פעילותה לעיר טרון.
חלקו הצפוני של הנהר עדיין פועל כנמל מסחרי בימינו, בעיקר לייצוא פחם. בנוסף, שימשו נהר אייר והנהר דון לדיג של דגי סלמון. אלה יוצאו דרך נמל אייר.
תוצרי ענף הטקסטיל, כמו שטיחים ובטנות, היו חשובים לכלכלת העיר עד שבשנות השבעים של המאה ה-20 נסגרו בתי החרושת. בכך נגרמה אבטלה נרחבת באייר. רבים מבתי החרושת הישנים עדיין עומדים על תילם וניתן לראותם בשדרות מק'קאלס וברחוב ווקר שבצפון העיר, אף שרבים מהמבנים הללו נטושים ובלתי בטוחים. כמו כן היה קיים בעיר מפעל גדול לייצור דשנים ושאר מוצרים חקלאיים וגם מפעל זה נסגר, אך חלקים ממנו מושכרים לעסקים מקומיים.
אייר גם הייתה מרכז מסחרי לדרום סקוטלנד כאשר נפתחה בה חנות הכלבו הראשונה ב-1896. בשנות השבעים של המאה ה-20, פרחה אייר כאשר נפתח בה סניף של רשת מרקס אנד ספנסר וב-1988 נפתח בה מרכז הקניות הראשון, מרכז קייל. ב-1993 נפתחו באייר מרכזי קניות פתוחים וב-2006 נפתח מרכז הקניות המרכזי של העיר עם חניון תת-קרקעי של 500 מכוניות. 
במהלך המאות ה-19 וה-20 הפכה אייר ליעד תיירות פופולרי, הודות לחופיה החוליים ולמסילת הברזל שנסללה ב-1840 וקישרה אותה לגלאזגו.
לואיס מונטי

קריירה בארגנטינה

מונטי החל את הקריירה שלו ב-1921 בקבוצת הורקאן, היכן שזכה באליפות הראשונה שלו. בשנה שלאחר מכן הוא חתם בקבוצת בוקה ג'וניורס אך עזב מבלי ששיחק ולו פעם אחת. הוא הצטרף לסן לורנסו, היכן שזכה בשלוש אליפויות נוספות.
מונטי זומן לראשונה לייצג את מדינתו ב-1924. הוא זכה בקופה אמריקה ב-1927, ובמדליית כסף באולימפיאדת אמסטרדם. ארגנטינה העפילה לגמר המונדיאל ב-1930, לאחר שהביסה את צרפת, מקסיקו, צ'ילה וארצות הברית, כאשר מונטי הבקיע שני שערים ושיחק בקשיחות רבה שגרמה להעלאת ספקות באשר לשיתופו במשחק הגמר. מספר מקורות טוענים שמונטי סבל מפציעה, אך למרות טענות אלו, ולמרות האיום ברצח, הוא עלה לשחק אך הפסיד עם קבוצתו לאורוגוואי בתוצאה 2:4.

קריירה באיטליה

מונטי עבר לשחק במועדון הכדורגל האיטלקי יובנטוס ב-1931. אולם, הוא סבל מעודף משקל ולא היה בכושר משחק ראוי. במשך חודש הוא שהה באימון מבודד, דבר שהוכיח את עצמו לאחר שסייע ליובנטוס לזכות באליפות איטליה ארבע פעמים ברציפות בין 1932 ל-1935. מונטי שיחק ביובנטוס 225 משחקים במסגרת הסרייה A, ובהם הוא הבקיע 20 שערים.
שנה לאחר הגעתו לאיטליה הוא זומן לנבחרת האיטלקית הלאומית על תקן של מתאזרח. לאחר טורניר שנוי במחלוקת זכתה איטליה זכתה במונדיאל, בעקבות ניצחון על צ'כוסלובקיה בגמר בתוצאה 1:2.

קרב הייבורי

קרב הייבורי הוא משחק כדורגל ידוע שנערך ב-14 בנובמבר 1934 בין איטליה לאנגליה באצטדיונה של ארסנל. מונטי שיחק במרכז ההתקפה האיטלקית, אך בדקה השנייה שבר עצם ברגלו לאחר התנגשות עם החלוץ המרכזי האנגלי טד דרייק. באותה תקופה היה אסור להחליף שחקנים שנפצעו, והמשחק הסתיים בניצחון 3:2 של אנגליה על איטליה שסבלה מנחיתות מספרית. מונטי שיחק עבור איטליה רק פעמיים נוספות.
בסך הכל מונטי הופיע עבור ארגנטינה ב-16 משחקים (5 שערים) בין 1924 ל-1931, ו-18 פעמים עבור איטליה (שער אחד) בין 1932 ל-1936.
הרגשת נידה

המקור לכלל

המקור לכלל זה הוא דברי שמואל במסכת נידה: "אמר שמואל בדקה קרקע עולם וישבה עליה ומצאה דם עליה טהורה שנאמר (ויקרא טו, יט) בבשרה עד שתרגיש בבשרה". כלומר: בפסוק הפותח את הלכות נידה נאמר: " וְאִשָּׁה כִּי תִהְיֶה זָבָה דָּם יִהְיֶה זֹבָהּ בִּבְשָׂרָהּ שִׁבְעַת יָמִים תִּהְיֶה בְנִדָּתָהּ וְכָל הַנֹּגֵעַ בָּהּ יִטְמָא עַד הָעָרֶב". המילה "בבשרה" באה ללמד כי דווקא אם היא חשה בבשרה בנביעת הדם, היא טמאה. בתלמוד הוסבר כי שמואל בא לפרש את הדין מדאורייתא, אך מדברי חכמים גם כתם ללא הרגשה מטמא את האישה, לפי רש"י - מחשש שמא הרגישה, ולפי חכמי התוספות - חז"ל גזרו טומאה חדשה על כל דם נידות, ככל הנראה כדי לא לחלק בין דם לדם ולא לגרום לטעויות ובלבול.
בפרשנות דברי שמואל קיימות שתי אפשרויות, אם מדובר בגזירת הכתוב או בסברא: 
האחת היא כי מדובר בגזירת הכתוב שאין דם נידה גורם לאשה טומאה עד שהאישה תרגיש ביציאתו, וגם אם ברור שהדם יצא מבשרה אין היא טמאה עד שתרגיש ביציאתו. 
אפשרות שנייה היא שמדובר בכלל של התורה, הקובע כי אין לחשוש שמא הדם בא מהאשה אלא אם כן התלוותה אליו הרגשה, וכלשון הרמב"ם: "שחזקת הדם - בא בהרגשה". כדיעה זו סבור התוספות רי"ד הקובע שכוונת דברי שמואל שאמר שגם אם בדקה את המקום שבו ישבה ונמצא נקי ולאחר שישבה עליו מצאה עליו דם האישה טהורה מכיוון שללא הרגשה אנו מטילים ספק במהימנות הבדיקה - "אימר לא בדקה יפה". כמו כן התוספות רי"ד קובע שבמקרה שלפי הכלל "הלך אחר הרוב" ניתן לקבוע שהאישה טמאה, כגון אם רוב ימיה של האישה היא טמאה על ידי ראייה שאליה התלוותה הרגשה, אז אם נמצא כתם על בשרה יש להניח שלמרות שהפעם לא הרגישה - היא טמאה. כשיטת התוספות רי"ד סבור גם האור זרוע

מקור נוסף

מקור נוסף לכלל הם דברי רבי עקיבא: "מעשה באשה אחת שבאת לפני ר"ע אמרה לו: ראיתי כתם, אמר לה: שמא מכה הייתה ביך? אמרה לו: הן, וחיתה. אמר לה: שמא יכולה להגלע ולהוציא דם? אמרה לו: הן. וטהרה  רבי עקיבא. ראה תלמידיו מסתכלין זה בזה, אמר להם: מה הדבר קשה בעיניכם? שלא אמרו חכמים הדבר להחמיר – אלא להקל שנאמר (ויקרא ט"ו) ואשה כי תהיה זבה דם יהיה זובה בבשרה, דם ולא כתם". בדבריו של רבי עקיבא לא מפורש דין הרגשה, אך לפי הדעה האומרת שהרגשה היא אמצעי לבירור שהדם בא מגופה - נמצא שדבריו של שמואל שווים לדבריו של רבי עקיבא, שגם הוא דורש "ראיית דם" וודאית ולא "כתם".

ההלכה

ההלכה נפסקה להלכה בשולחן ערוך: 
דבר תורה אין האשה מטמאה ולא אסורה לבעלה עד שתרגיש שיצא דם מבשרה. וחכמים גזרו על כתם שנמצא בגופה או בבגדיה שהיא טמאה ואסורה לבעלה אפילו לא הרגישה ואפילו בדקה עצמה ומצאה טהורה. וצריכה הפסק טהרה  - שתבדוק עצמה ותמצא טהורה ואחר כך תמנה שבעה נקיים חוץ מיום המציאה (כאילו ראתה וודאי)
השולחן ערוך דן גם במקרה הפוך, של הרגשת דם ללא ראיית דם (בניגוד למקרה הנפוץ של דם ללא הרגשה, ומביא דעה שהיא טמאה: "ואם הרגישה שנפתח מקורה להוציא דם ובדקה אחר כך ולא מצאה כלום יש מי שאומר שטמאה".
איש הנמלה

אזכור במדיות אחרות

שלוש גרסאות של הדמות (האנק פים, סקוט לאנג ויילוג'אקט) מופיעות בסדרת האנימציה "האוונג'רס: סדרת האנימציה" משנים 2010-‏2012.
עיבוד קולנועי המתבסס על הדמות יצא לאקרנים ב-17 ביולי 2015 בשם "אנטמן" בבימויו של פייטון ריד ובכיכובם של פול ראד כסקוט לאנג, מייקל דאגלס כד"ר הנרי פים, אוונג'לין לילי כהופ ואן דיין, קורי סטול כדארן קרוס / ילוג'אקט, מייקל פניה כלואיס ואנתוני מאקי כסאם וילסון / פלקון.
פול ראד שב לגלם את הדמות בסרט "קפטן אמריקה: מלחמת האזרחים" של שנת 2016 ונוסף על יכולתו לשנות את גודלו לגודל מיקרוסקופי הציג יכולת לגדול לממדי ענק. 
ראד, דאגלאס ולילי שבו לגלם את דמויותיהם של סקוט לאנג, הנרי פים, והופ ואן דריין בסרט "אנטמן והצרעה", אשר יצא ביולי 2018.
נוסא איגיבור

קריירה

נוסא איגיבור התחיל את הקריירה שלו בניגריה בקבוצת שארקס בשנת 2005 ומשם עבר לווארי וולבוס בשנת 2007. לאחר שחתם בלילסטרום הנורווגית בשנת 2009, איגיבור כיכב במועדון ובעונתו האחרונה שיחק 17 משחקים בהם כבש 8 שערים וכונה על ידי רבים 'ג'ון אובי מיקל הבא'.
באוגוסט 2011, לפני סיומה של הליגה הנורווגית, הגיע איגיבור לישראל וחתם בהפועל תל אביב ל-4 שנים. ב-18 באוגוסט 2011 ערך איגיבור את הופעת הבכורה שלו במדי הפועל תל אביב במסגרת פלייאוף הליגה האירופית נגד הקבוצה הליטאית אקרנאס. את שער הבכורה שלו במועדון כבש איגיבור כבר במחזור הראשון במשחק מול מכבי פתח תקווה באצטדיון בלומפילד. בעונתו הראשונה בקבוצה כבש 7 שערים בכל המסגרות. ב-15 במאי 2012 הבקיע בדקה ה-92 את שער הניצחון לטובת הפועל תל אביב במשחק גמר גביע המדינה נגד מכבי חיפה.
ב-23 באוגוסט 2012 ערך איגיבור את הופעתו האחרונה בהפועל תל אביב, במשחק מול F91 דודלאנג' בלוקסמבורג במסגרת שלב הפלייאוף של הליגה האירופית. למחרת חתם איגיבור על חוזה לארבע שנים בקבוצה הספרדית ריאל בטיס, לאחר שזו שילמה עבורו 1.2 מיליון אירו. ב-12 באפריל 2013 כבש את שער הבכורה שלו במדי בטיס, כשנכנס כמחליף ובדקה ה-89 השווה ל-3–3 בדרבי מול סביליה, לאחר שקבוצתו כבר פיגרה 0–3. בסך הכל בעונתו הראשונה בקבוצה כבש איגיבור שער ליגה אחד ב-16 הופעות. בעונת 2013/2014 כבש שער אחד ב-12 הופעות וקבוצתו ירדה לליגת המשנה לאחר שסיימה במקום האחרון.
ב-24 ביולי 2014 חזר איגיבור לליגה הישראלית כשחתם על חוזה לשלוש עונות במכבי תל אביב. את הופעת הבכורה שלו במכבי תל אביב ערך כעבור שישה ימים, בהפסד קבוצתו 0–1 למאריבור במהלך סיבוב המוקדמות השלישי של ליגת האלופות. בעונתו הראשונה בקבוצה זכה עמה בטרבל, ובסך הכל שיחק שנתיים וחצי במכבי תל אביב.
ב-31 בינואר 2017 חתם איגיבור לארבע שנים בקבוצת ריזספור מליגת העל הטורקית. לאחר חצי עונה במועדון בה כבש שער אחד הגיע איגיבור לקנדה, וב-8 בספטמבר 2017 חתם בקבוצת ונקובר וייטקאפס מליגת ה-MLS. ב-20 בינואר 2018 חתם באנורתוסיס פמגוסטה מליגת העל הקפריסאית, ועד תום עונת 2017/2018 כבש שער אחד.

נבחרת לאומית

לזכותו של איגיבור 14 הופעות ושני שערים במדי נבחרת ניגריה, ובשנת 2013 הוא נכלל בסגל הנבחרת בגביע הקונפדרציות וזכה עמה באליפות אפריקה, אך לא נכנס לסגל הסופי של נבחרת ניגריה במונדיאל 2014.
יחס המרה

בתחום השיווק באינטרנט, יחס המרה (באנגלית: Conversion Rate) מתייחס לאחוז הגולשים באתר אינטרנט שהפכו ממבקרים ארעיים למבקרים שביצעו פעולות בהתבסס על מטרות המשווקים, המפרסמים או בעלי האתר. דוגמה לפעולה מוצלחת יכולה להיות יצירת קשר עם המפרסם, הרשמה לאתר או רכישת מוצר באמצעותו.
ירבוען

תיאור

לירבוען שתי רגליים קדמיות קצרות ושתי רגלים אחוריות ארוכות וראש גדול יחסית. ירבוען בוגר שוקל בין 70 ל-170 גרם. הזנבות של חולדות הקנגורו ארוכות יותר מגופן ומראשיהן גם יחד. מאפיין בולט נוסף שלהן הוא שקיות הלחיים הפרוותיות, המשמשות לאחסון מזון.

בית גידול

ירבוענים חיים באזורים צחיחים וצחיחים למחצה, בעיקר בקרקע חולית או רכה, המתאימות לנחיתה. הם חיים באזורים של קרקעות מאובנות, כולל חרסית, חצץ וסלעים, אשר קשות יותר להישרדות. הם עושים זאת בין השאר על ידי הפחתת קצב חילוף החומרים שלהם, אשר מפחית אובדן מים דרך העור שלהם במערכת הנשימה. הם מקבלים מספיק מים מהחמצון המטבולי של הזרעים שהם אוכלים כדי לשרוד ולא צריכים לשתות מים בכלל. כל מיני הירבוענים רגישים לטמפרטורות קיצוניות ולכן הם נשארים במאורות שלהם בזמן מזג אוויר קיצוני. ירבוענים נטרפים על ידי זאבים, שועלים, סמורים, ינשופים ונחשים.

מזון וחקלאות

ירבוענים בעיקר אוכלים זרעים ולעיתים גם צמחים. הם חייבים ללעוס את הזרעים במהירות כדי לחסוך באנרגיה ובמים ואז מאכסנים אותם בלחיים שלהם. כמו כן הם אוגרים מזון במאורות שלהם.
חוקי וודוורד

בכימיה, חוקי וודוורד, על שם הכימאי האמריקאי רוברט ברנס וודוורד, (ידועים גם בשם חוקי וודוורד-פייזר) הם מספר חוקים אמפיריים, המאפשרים לחשב את הבליעה של מולקולה באורכי גל על-סגול עד אור נראה. החישוב מבוצע על סמך הכרומופורים השונים במולקולה (כמו טבעת ארומטית), והסביבה הכימית שלה, כמו תכונות הממס.
פלטיאל בן ליש

פַּלְטִיאֵל בֶּן לָיִשׁ הוא דמות מקראית מתקופת המלכים שאול ודוד. מוצאו מהיישוב המקראי גלים. הוא מוצג בפסוק: "וְשָׁאוּל נָתַן אֶת מִיכַל בִּתּוֹ אֵשֶׁת דָּוִד לְפַלְטִי בֶן לַיִשׁ אֲשֶׁר מִגַּלִּים".
לאחר שממלכתו של דוד ביהודה התבססה ביקש דוד מאיש בושת שישיב לו את אשתו מיכל. בספר שמואל ב (פרק ג', פסוקים י"ד-י"ז) מסופר שפלטי בן ליש ליווה את אשתו עד לבחורים תוך שהוא בוכה על כך שהוא נאלץ להיפרד ממיכל. בבחורים מצווה עליו אבנר בן נר להיפרד סופית מעל מיכל. המקרא לא מספר לנו על תחושותיה של מיכל באותו מעמד בפרט ותחושותיה כלפי פלטיאל בן ליש בכלל.

פלטיאל בן ליש בעיני חז"ל

במדרש מסופר כי אף שפלטיאל בן ליש היה נשוי למיכל, התנהג פלטיאל כאילו הייתה מיכל אשתו של דוד, ולכן אף שגר איתה בבית אחד תקופה ארוכה, לא קיים איתה יחסי אישות. המדרש משבח אותו בעקבות זאת, עקב הגבורה הנדרשת למעשה זה לאורך זמן:
אמר ר' יוחנן פלטי שמו ולמה נקרא שמו פלטיאל שפלטו אל מן העבירה מה עשה נעץ חרב בינו לבינה אמר כל העוסק בדבר זה ידקר בחרב זה והכתיב וילך אתה אישה שנעשה לה כאישה והכתיב הלוך ובכה על המצוה דאזיל מיניה עד בחורים שנעשו שניהם כבחורים שלא טעמו טעם ביאה אמר רבי יוחנן תוקפו של יוסף ענוותנותו של בועז תוקפו של בועז ענוותנותו של פלטי בן ליש...
— בבלי, מסכת סנהדרין פרק ב, דף יט עמוד ב, גמרא
.
מרקם פורפירי

מרקם פּורפירי הוא מרקם של סלעי יסוד המתאפיין בגבישים גדולים הנראים בבירור רב והקרויים לכן פֶנוקריסטים (מיוונית - "גבישים נראים") בתוך מסה של גבישים קטנים יותר שבדרך כלל אינם נראים לעין הבלתי מזוינת המכונה מסת אם.
כל מרקם של סלע יסוד שבו יש שני גדלים של גבישים הוא מרקם פורפירי, הן כשהסלע הוא אפינטי (דק גרגיר) שבו לא ניתן לראות את הגבישים הבונים את מסת האם בעין הבלתי מזוינת, כמו בבזלת, והן כשהסלע הוא פנריטי (גס גרגיר) שבו ניתן לראות את הגבישים הבונים את מסת האם בעין בלתי מזוינת, ושבו יש פנוקריסטים גדולים מאוד (בגודל של כמה ס"מ), כמו גרניט.
מקור המונח הוא בסלע פורפיר, סוג של אנדזיט בעל גוון סגול (מכאן מקור השם - המילה הלטינית שמקורה יווני לצבע הסגול) ששימש כאבן קישוט למבנים ציבוריים בתקופת רומא העתיקה שבו מסת האם היא אפינטית ובו יש פנוקריסטים של פצלת השדה וקוורץ.
מרקם פורפירי קיים במגוון רחב של סלעי יסוד כמו גרניט, ריוליט, דיוריט, אנדזיט ובזלת.

תהליך היצירה

מרקם פורפירי נוצר כאשר עמוד המאגמה מתקרר לאיטו בשני שלבים. בשלב הראשון המגמה מתקררת לאיטה בתוך קרום כדור הארץ ותוך כדי כך נוצרים גבישים גדולים שקטרם 2 מילימטרים ויותר. בשלב השני והאחרון המגמה מתקררת במהירות כשהיא קרובה לפני השטח או כשהיא נחשפת לאוויר בהתפרצות געשית, ואז נוצרים גבישים זעירים בלתי נראים לעין בלתי מזוינת הבונים את מסת האם.
אטלאנטיקו

היסטוריה

בתקופה הפרה-קולומביאנית התגוררו באזור מספר שבטי ילידים, ובעיקר בני המוקנה . האירופאי הראשון שהגיע לאזור היה מגלה הארצות הספרדי רודריגו דה בסטידס באזור 1500.
האזור היה שייך ליחידות מנהליות שונות, למעט תקופה קצרה בשנות ה-50 של המאה ה-19 אז הוקמה פרובינציית סבנייה, אך עם הפיכתה של רפובליקת גרנדה החדשה, הישות ששלטה אז בשטחי קולומביה, למדינה פדרלית, שטחי הפרובינציה סופחו למדינת בוליבר . עם הקמת רפובליקת קולומביה במתכונתה הנוכחית ב-1866 המדינה הפכה למחוז בוליבר.
בתחילת המאה ה-20 החלוקה המנהלית של קולומביה עברה רפורמות רבות תוך זמן קצר. ב-1905 הוקם מחוז אטלאנטיקו, אך ב-1908 הייתה רפורמה נוספת במסגרתה הוקם במקומו מחוז ברנקייה, ורפורמה נוספת כעבור פחות משנתיים סיפחה אותו מחדש למחוז בוליבר. ההקמה הסופית של המחוז התרחשה ב-14 ביולי 1910.

כלכלה

כלכלת המחוז מסתמכת בעיקר על מסחר ותעשייה, בעיקר בבירה ברנקייה, ובמידה פחותה יותר על חקלאות וכרייה.
פצצות בדרך לסוף העולם

פצצות בדרך לסוף העולם הוא סרט תיעודי ישראלי של הבמאי ישרי הלפרן אשר סיפק הצצה ראשונה לתרבות הטראנס המחתרתית שצמחה בישראל בשנות ה-90. זהו סרט הגרילה הראשון שנעשה בישראל והוא נחשב לסרט פולחן בקרב קהילת חובבי הטראנס בישראל. הסרט הוקרן בעשרות פסטיבלים וביותר מחמישים מדינות ברחבי העולם ונבחר על ידי מגזין הקולנוע היוקרתי POV כאחד מעשרת הסרטים התיעודיים הטובים ביותר שנעשו בישראל. הסרט היה מועמד לפרס אופיר לסרט התיעודי הטוב ביותר בשנת 2000.
זהו סרט פורץ דרך שמציג לראשונה את תרבות הטראנס המחתרתית בישראל בימיה הראשונים ואת הקשר שלה לתרבות הטראנס העולמית שצמחה בשנים אלו, וניתן למצוא בו התייחסות בוטה לסמים מסוגים שונים בצורה שלא נראתה בסרטים תיעודיים ישראליים לפניו.
הסרט, שפורסם בשנת 2000, עוקב במשך שנה שלמה אחרי 3 צעירים ישראלים אשר נחשפו למוזיקת הטראנס ולתרבות המסיבות הסובבת אותה ("מסיבות טבע") במהלך טיולים בהודו, ומנסים להפיק מסיבות דומות בישראל. המסיבות אותן מפיקים הצעירים הן מחתרתיות ומתנהלות ללא אישורים משטרתיים, והצעירים נאלצים לברוח מהמשטרה ולנהל רשימות תפוצה מחתרתיות של משתתפים במסיבות. במסגרת מאבקם להפקת מסיבות, שהופך למאבק על זכות הקיום של תרבות הטראנס בישראל, הם נאבקים ברשויות רבות ואף פונים בשלב מסוים אל בית המשפט העליון. בסיום הסרט השלושה מנסים לארגן מסיבת טראנס ענקית בכיכר-רבין בתל אביב תחת הכותרת "תנו צ'אנס לטראנס".

תקציר העלילה

באביב 1998 יצא הבמאי ישרי הלפרן לתעד את עולם הטראנס הישראלי ועקב אחרי 3 חברים: ברטו מקריית מוצקין, יוני ממושב חזון ורוויטל מטבריה. השלושה, שמנהלים חברה להפקת מסיבות בשם PEACE AND LOVE PRODUCTION, מארגנים מסיבות טראנס מחתרתיות, ללא עלות, בהן רבים מהמשתתפים נוטלים סמי הזיה. רוב המסיבות מתנהלות ללא אישור והמשטרה מנהלת מרדף לסגירתן. גיבורי הסרט הופכים בעל כורחם ממפיקי מסיבות, למובילי מאבק חברתי למען הלגיטימיות של מוזיקת הטראנס ומסיבות הטראנס בישראל.
במהלך השנה כמות המשתתפים במסיבות הולכת וגדלה ובמקביל גדלה גם ההתנגדות המשטרתית למסיבות, מה שמוביל את חברי הקבוצה לארגן מסיבת טראנס ענקית במחאה בתל אביב, תחת הכותרת "תנו צ'אנס לטראנס". מסיבה זו היא שיאו של הסרט.

הפקת הסרט

הסרט בוים על ידי ישרי הלפרן והופק על ידי ישרי הלפרין ודורון צברי אשר הצטרף לצוות ההפקה בשלב מתקדם יותר. הסרט נערך על ידי אייל צרפתי. במקור הסרט התחיל ככתבה לתוכנית "יומן" של ערוץ 1, אך בגלל הנוכחות הגבוהה של סמים בסרט נאלץ היוצר להשלים את הסרט באופן עצמאי ובתמיכת הקרן החדשה לקולנוע וטלוויזיה.
אש

אש היא תהליך חמצון מהיר של חומר דלק, תוך שחרור חום ואור, המאופיינים בדרך-כלל על ידי להבות. האש מתחילה כשחומר הדלק נחשף למקור אנרגיה אחר, כגון גפרור או מצית, והיא מתמשכת בעזרת שחרור נוסף של אנרגיית חום.
בעברית, המילה 'אש' היא שם עצם ממין זכר ונקבה.

חום

האש היא תהליך אשר משחרר אנרגיה.
כאמור, האש מחממת כתוצאה מהיווצרות של חום בתהליך הבעירה.
הטמפרטורה של האש נעה על פני טווח רחב, החל מעשרות מעלות ועד אלפי מעלות.

מקור אור

האש יכולה לשמש את האדם כמקור אור.
הלפיד אפשר לנייד את האש מהמדורה, כך שיוכל לשמש כאמצעי תאורה נייד. מאוחר יותר התפתחו מנורת שמן והנר.
השימוש באש לצורכי תאורה היה נפוץ במיוחד לפני השימוש בנורה חשמלית. עם זאת ממשיכים לעשות בה שימוש בחברה המודרנית, בעיקר משיקולי אסתטיקה או לצורך יצירת אווירה. למשל - עששית נייר.

חימום ובישול

ניתן להשתמש באש לצורך חימום ובישול המזון.
לצורך כך המדורה יכולה לשמש לחימום ולתאורה.
ניתן לעשות שימוש בלהבה ובחום גם כדי לעבד חומרים שונים.

חומרי בערה

בימי קדם שימשו העצים כמקור עיקרי לאנרגיה שצרכו בני-האדם. בעבר, התכת מתכת ויצירת פחם עץ צרכו כמויות גדולות של עצים לשריפה. בתקופה המודרנית רק חלק זעיר מהאנרגיה בה משתמשת האנושות מופק משריפת עצים; במקום זאת נעשה שימוש בדלק, בפחם אבן, באנרגיה גרעינית ובמקורות אנרגיה חלופית אחרים. עם זאת, במדינות רבות עדיין משמשת שריפת עץ כצורת חימום.

האש בדת ובפולחן

אש ושריפה שימשו רבות בפולחני הקרבת קורבנות בדתות שונות, אולי משום שעשן השריפה עולה השמימה. אש נחשבה לאחת מארבעת היסודות הקלאסיים, כמו גם אחד מחמשת היסודות הסיניים. בנצרות האש מופיעה לעיתים קרובות כחלק מתיאורי הגיהנום. אחת האלות שנקראות אלות האש היא וסטה-במיתולוגיה הרומית, או הסטיה-במיתולוגיה היונית. ביהדות יש מצוות הדלקת נרות חנוכה, נרות שבת ויום טוב ומנהג הדלקת נרות נשמה. בהבדלה מברכים את ברכת בורא מאורי האש.

כיבוי אש

על פי רוב התזת מים על האש היא דרך יעילה לכבות אותה. זאת משום שהמים נוטלים כמויות גדולות של חום וכך מפריעים לתהליך הבערה. כמו כן, הם יוצרים מסך של אדים המונע חמצן מהאש. 
אולם לעיתים השימוש במים עלול להזיק. כאשר הלהבות אוחזות ברשת חשמל המים עלולים לגרום לקצר ולהתחשמלות. כאשר הטמפרטורה של האש היא גבוהה עד כדי כך שהמים מתפרקים לחמצן ולמימן הם עלולים להזין את הלהבות במקום לחנוק אותן. 
במקרים שבהם השימוש במים יחמיר את המצב ניתן להתיז על האש פחמן דו-חמצני על ידי אבקות שמשחררות גז זה, או חומרים יוצרי קצף. עבור שריפות קטנות בהן אפשר להתקרב אל מוקד האש, אמצעי כיבוי יעיל הוא שפיכת חול. 
שירותי כבאות והצלה נועדו לעסוק בכיבוי של שריפות. 
מכבי אש ממהרים למקום בו פרצה שריפה כדי לנסות לכבותה ולחלץ את בני האדם הנתונים בסכנה.
בבניינים רבים מותקנת מערכת גילוי וכיבוי אש.